《喜厉山人自禾中来得诗四章 其二》
清代·姚燮

晓起盥方罢，倚阁山川清。忽于鸣鸟中，叩门惊子声。

急烧破甑鸣，漉之莼叶羹。略拂晴和风，吾已硗确平。

昨宵月梦寒，梦汝烟江行。安知汝寸心，先傍吾几檠。

隔檠十万花，春满夫差城。何于万花界，恋此孤竹青。

我竹子凤凰，我能媚子鸣。子鸣人耳聋，聋者但闻莺。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。